Setu echu ganin rummad teir levrenn kelchiad an Hexamone (The Way, e saozneg). Ma teu Héritage da heul an daou all; Éon hag Éternité, eo dreist-holl dre ma adimplij unan eus an harozed kent. Daveoù dan askolenn a framm an dezrevell, met e gwirionez eo disheñvel a-galz an trede levrenn-mañ dre ma tremen an istor war ur blanedenn all, dianav betek-henn : ur strollad tud o deus kuitaet an askolenn evit trevadenniñ ur bed anvet Lamarckia ha bevañ evel gwezhall, hep tennañ splet eus an araokadennoù skiantel a ren e-barzh an askolenn. Kaset eo un askoliad, Olmy, dar bed-se ne anavez ket, un 40 vloaz bennak goude mo dije graet an dud kentañ o annez du-hont… Dizoloet e vez Lamarckia tamm-ha-tamm asambles gant Olmy, a zle kuzhat e idantelezh. Ur bed brav eo, stummoù buhez dibar o kreskiñ warnañ. Ret eo deskiñ bevañ ganto, tennañ e voued diouto hag o chompren, ar pezh a reer gwelloch-gwellañ betek fin al levr dre ma labour Olmy evel skiantour war ur vag kaset a-ratozh-kaer da studiañ ar stummoù-buhez-se.  Ouzhpenn braventez ha dibarded ar bed iskis-se, ne ya ket ijin ar skrivagner war zisteraat a-vuzul ma ya e istor war-raok : men dare hag-eñ neo ket Héritage ar gwellañ levr eus an tri. Un heuliad pinvidik ha plijus dre vras, daoust ma ne vijer ket skoet gant skritur ar skrivagner. Neo ket dioutañ, kennebeut, tennañ daeroù a from pe a levenez digant e lennerien. Choari a ra kentoch war ar mod skiantel, diellet, ha chom a ra e dudennoù tost ouzh ar re a cheller en em gavout ganto er vuhez gwir : na jentil, na drouk, na re goant, na re zivalav… soñjal a rae din a-wezhioù e vanke marteze un tamm a … nouezan ket re just, lennegezh ? choariva ? pe santoud, nemetken… met emichañs e choarvez alies gant ar skrivagnerien hard-science eveltañ. Ur skrivagner mat eo dam soñj ha men em gavan gant skridoù all digant e bluenn ne chomin ket en entremar !